ມຂ ຈັດສຳມະນາ ເພື່ອຊ່ວຍເຫຼືອນັກສຶກສາ ໄດ້ມີໂອກາດໄປຮຽນຕໍ່ທີ່ປະເທດອັງກິດ
ມະຫາວິທະຍາໄລສະຫວັນນະເຂດ ຫຼື ມຂ ຮ່ວມກັບສະຖານເອກອັກຄະຣາຊະທູດແຫ່ງປະເທດອັງກິດ ປະຈຳສປປ ລາວ ໄດ້ຈັດສຳມະນາເຜີຍແຜ່ການສຶກສາ ແລະ ການຮຽນຕໍ່ ເພື່ອຊ່ວຍເຫຼືອນັກສຶກສາ ມຂ ໄດ້ມີໂອກາດໄປສຶກສາຕໍ່ທີ່ປະເທດອັງກິດ ພ້ອມທັງມີການເປີດໂຕວາງສະແດງກ່ຽວກັບໂຮງຮຽນສອນພາສາອັງກິດ, ສູນໃຫ້ຄຳປຶກສາ ແລະ ຊ່ວຍເຫຼືອໃນການໄປຮຽນຕໍ່ທີ່ປະເທດອັງກິດ ແລະ ບັນດາປະເທດຕ່າງໆ ເມື່ອວັນທີ 30 ມັງກອນ ຜ່ານມາ ທີ່ມະຫາວິທະຍາໄລດັ່ງກ່າວ, ໂດຍການເປັນປະທານຮ່ວມຂອງ ທ່ານ ຮສ. ປອ ບຸນປົງ ແກ້ວໂຣດົມ ອະທິການບໍດີ ມະຫາວິທະຍາໄລສະຫວັນນະເຂດ ແລະ ທ່ານ ຮູວ ອີວານ ເອກອັກຄະຣາຊະທູດແຫ່ງປະເທດອັງກິດ ປະຈຳສປປ ລາວ, ມີ ທ່ານ ພູຂົງ ນາມມະຈັກ ຫົວໜ້າຫ້ອງວ່າການປົກຄອງແຂວງ ພ້ອມດ້ວຍຮອງຫົວໜ້າພະແນກສຶກສາທິການ ແລະ ກິລາແຂວງ, ຄູ-ອາຈານ ແລະ ນັກສຶກສາ ໃນມະຫາວິທະຍາໄລເຂົ້າຮ່ວມ.
ໂອກາດນີ້, ທ່ານ ຮູວ ອີວານ ກ່າວໃຫ້ຮູ້ວ່າ: ໂດຍປະຕິບັດຕາມການແລກປ່ຽນຄຳຄິດເຫັນທີ່ ທ່ານ ນາງ ແສງເດືອນຫຼ້າ ຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ເຂົ້າຮ່ວມປະຊຸມທີ່ປະເທດອັງກິດ ເຊິ່ງໄດ້ເນັ້ນເລື່ອງການເພີ່ມທະວີການຮ່ວມມືທາງການສຶກສາລະຫວ່າງ 2 ປະເທດໃຫ້ ແໜ້ນແຟ້ນຍິ່ງຂຶ້ນ. ສະນັ້ນ, ເປົ້າໝາຍທີ່ທາງຄະນະທີມງານ ແມ່ນເພື່ອຈັດສຳມະນາ ເພື່ອສ້າງສາຍພົວພັນກັບມະຫາວິທະຍາໄລຕ່າງໆໃນທົ່ວປະເທດລາວ ໃນການຮ່ວມມືດ້ານການສຶກສາກັບມະຫາວິທະຍາໄລຊື່ດັງໃນປະເທດອັງກິດ, ການຮຽນຮູ້ພາສາອັງກິດ ແລະ ການເຊື່ອມໂຍງກັບຂະແໜງການສຶກສາຊັ້ນສູງຂອງລາວ ແລະ ອັງກິດ. ເຊິ່ງມັນເປັນວິໄສທັດອັນໜຶ່ງເພື່ອເຮັດໃຫ້ອັງກິດເປັນຄູ່ຮ່ວມງານທາງເລືອກສຳລັບລະບົບການສຶກສາຂອງລາວ. ນອກຈາກນັ້ນ, ຍັງເປັນການໂຄສະນາຄຸນະພາບການການຮຽນລະດັບໂລກຂອງການສຶກສາ ແລະ ໂອກາດສຳລັບການຄົ້ນຄວ້າ. ອັງກິດ ແມ່ນບ່ອນທີ 2 ຂອງມະຫາວິທະຍາໄລຊັ້ນສູງ ທີ່ມີຫຼາຍກວ່າເມືອງອື່ນໆໃນໂລກ ແລະ ຈັດເປັນອັນດັບ 2 ຂອງໂລກ ໃນການສ້າງບຸຄະລາກອນທີ່ມີຄຸນະພາບ, ສະຖານທູດອັງກິດ ໄດ້ເພີ່ມຈຳນວນທຶກນການສຶກສາ ສຳລັບສປປ ລາວ ໄດ້ມີໂອກາດໄປຮຽນຕໍ່ທີ່ປະເທດອັງກິດຫຼາຍຂຶ້ນ.
ຈາກນັ້ນ, ທ່ານເອກອັກຄະຣາຊະທູດອັງກິດ ປະຈຳລາວ ແລະ ທ່ານອະທິການບໍດີ ມຂ ພ້ອມດ້ວຍແຂກທີ່ເຂົ້າຮ່ວມ ໄດ້ຢ້ຽມຢາມບັນດາສູນຕ່າງໆທີ່ມາເປີດວາງສະແດງໃຫ້ຂໍ້ມູນ ເພື່ອສ້າງປະກາຍຝັນຂອງນັກສຶກສາ ແລະ ຄູ-ອາຈານ ໂດຍມີສະຖາບັນສອນພາສາອັງກິດ ໂກນອິງລິດ ທີ່ມາໃຫ້ຄວາມຮູ້ ແລະລາຍລະອຽດ ກ່ຽວກັບມາດຖານຂອງພາສາອັງກິດ ທີ່ຈະຮຽນຢູ່ຕ່າງປະເທດ. ພ້ອມດຽວກັນນັ້ນ, ກໍ່ຍັງມີບໍລິສັດປະກັນໄພພຣູເດັນໂຊ ເພື່ອຊ່ວຍຄອບຄົວ ໃນການວາງແຜນການເງິນການໄປຮຽນຕໍ່ຕ່າງປະເທດ, ສູນໃຫ້ຄຳປຶກສາກ່ຽວກັບຂັ້ນຕອນ ແລະ ວິທີການຕ່າງໆໃນການໄປຮຽນຕໍ່ຢູ່ຕ່າງປະເທດ.
ໂດຍ: ພູວອນ ດຳລົງບຸນ